تورکیه‌نین خاریجی ایشلر ناظیری مولود چاووش اوغلو بولوجو ترور تشکیلاتی پ.کا.کا-نین سوریه قولو پ.ی.د/ی.پ.گ-نین نظارتیندکی عفرین بؤلگه‌سیندن تورکیه‌یه قارشی هر هانسی بیر تهدیدین اولماسی حالیندا غفلتا  بؤلگه‌یه گیره بیله‌جک‌لرینی سؤیله‌دی.
باکی-دا رسمی سفرده اولان تورکیه‌نین خاریجی ایشلر ناظیری مولود چاووش اوغلو آذربایجان خاریجی ایشلر ناظیری ائلمار ممدیارو و پاکیستان خاریجی ایشلر ناظیری خوجا محمد آسیف ایله ایکی طرف‌لی و اوچ طرف‌لی گؤروش‌لر کئچیردی.
گؤروش‌لردن سونرا بیرگه مطبوعات کنفرانسی اولدو.
مولود چاووش اوغلو مطبوعات کنفرانسیندا چیخیش ائده‌رک، سوریه-ده کی پروسس‌لردن دانیشدی.
تورکیه‌نین خاریجی ایشلر ناظیری:"داها اول (24 آوقوست 2016-جی ایلده باشلایان و 216 گون داوام ائدن فرات قالخانی عملیاتی) کیلیسه و بؤلگه‌یه تهدید گلدیگی زامان هئچ تردد ائتمه‌دن او بؤلگه‌یه گیره‌رک، اورانی ترور تشکیلاتی داعش-دن آزاد ائتدیک.عفرین، و یا باشقا بیر بؤلگه‌دن ده تورکیه‌یه قارشی تهدید گلرسه، اورا‌لارا ترددسوز گیرریک، اورا‌لاری تروریستلردن تمیزلریک. یعنی جمهور باشقانیمیز رجب طیب اردوغانین سؤیلدیگی کیمی، "بیر گئجه غفلتا گیره بیلریک" دئدی.
آمریکا‌نین پ.ی.د/ی.پ.گ-یه وئردیگی سیلاح‌لارا دایر آمریکا رسمی‌لریندن گلن ضدیت‌لی آچیقلاما‌لارا دا توخونان چاووش اوغلو: "آمریکا پرزیدنتی ترامپ شخصاً جناب پرزیدنتیمیزه تلفوندا بون‌دان سونرا ی.پ.گ-یه سیلاح وئریلمه‌یه‌جگینی سؤیله‌دی. بیز آمریکانین ایچ ایشلرینه قاریشمیریق، اما پنتاگون (آمریکا مدافعه ناظیرلیگی) اؤز پرزیدنتینه قولاق آسمیرسا، بو نتیجه‌ده بیزی ماراقلاندیریر. چونکی اورایا وئریلن سیلاح‌لار بیزه قارشی تهدیددیر. اما بو، بیر آز دا امریکانین ایچ مسئله‌سی‌دیر. امریکا کیمی بؤیوک بیر اؤلکه‌نین پرزیدنتی‌نین سؤزونه عمل اولونما‌لی‌دیر. بیز تورکیه اولا‌راق بونا چوخ اهمیت وئریریک. بیز وئردیگیمیز هر سؤزو توتاریق" ایفاده‌لرینی ایستیفاده ائتدی.
